정조 14년
梁山郡守南鶴聞疏曰伏以皇穹眷顧有德列祖昭亨克誠凝祥毓慶篤生元子文明運屆符大聖降世之年風雨時若占八方有秋之兆嘉徵異瑞蓋非偶然伏況惠慶宮千秋令節有此吾東國萬年新休岡陵之壽觴方稱岐嶷之英姿斯擧歡聲動於六宮喜氣溢於三殿宗社盤泰之安實基今日臣民舞蹈之情帀域惟均臣於此時適滯海隅獨阻呼嵩之列倍切延頸之忱北望五雲多處不覺魂神之飛去也仍伏念臣叨被國恩際天無極思效塵剝之微勞仰答山海之隆眷而性質本自魯下神識又復昏短四載邇密一無裨補遇事則不掩瘡疣觸手罔非罪戾聖度天大不以無用而終棄之包涵假貸苟充班聯頌戴之心每自銘肝愧懼之念若無措躬乃於千萬夢外南邑特授之命遽下於喉院俟勘之時半夜前席恩諭鄭重惶隕感激自不禁有淚被面也噫人臣盡分之道罔有內外之異下邑分憂之責亦無大小之別以臣之不才無似猥從司喉之班忝作守土之吏夙宵一念只欲仰體九重懷保之德意粗效一分報答之微悃莅任百餘日之間凡係邑瘼民隱無不周詢廣採大則論報道臣小則或從便宜而至於弊旣深大事關變通有非營邑之所敢擅便者不得不條列陳聞冀降處分惟聖明裁察焉顧此梁山一邑處在嶠南最下之地卑汚沮洳廣野人稀邑前兩大川與洛江合流每値潦雨偏受災害良畦美疇遍入於懷襄滄海桑田互嬗於俄忽以是之故民厭稼穡歲比嫌荒編戶耗縮邑貌蕭條以言乎城池則崩夷堙塌僅辨周遭之形以言乎廨宇則傾圮剝落將有頹壓之患戎器則一無可用簽丁則太半虛額此非一朝一夕之故而今至莫可收拾之境矣本郡東距萊府釜鎭不過一舍許可謂邊門之咽喉而凋弊如此豈不寒心哉臣方煞費商度務先修擧而城池事大役鉅以此邑力有不可容易擬議公廨也戎具也亦緣財用之不敷雖未得一新就其最急者補破葺毁磨以時月庶幾就緖而獨此簽丁之弊其源已痼着手無地蓋郡中帳付元戶僅爲二千一百零內除出班驛吏校則應役良戶不滿千數而各種軍保元摠爲二千八百二十五名之多以此未滿千數之民戶充彼近三千之軍額則其勢不得不戶定數三役然後始可無闕故或有父子兄弟四五人同居一室者皆帶重役或有鱞獨殘戶身兼兩役者每當收番之時督錢催租鷄犬不寧呼冤訴苦鶉鷇盈庭苟有惻隱之心者食豈能下咽也哉況身旣久在逃不還之類皆令責代於本里里中絶無可定者則虛名瞞報載錄軍案計戶分排收納身布窮貧最甚者辦備無路遂至於轉徙貲財稍裕者隣族交侵終歸於蕩敗十室之村殆空四五而逃故之數歲加年添若此不已不出十年梁之民將盡空乃已矣近來軍弊何邑不然而豈有若本郡之偏甚者乎臣於到官後詳閱軍案廣探民間所謂旣骨與久逃者一一抄出則合爲三百三十五名矣別錄一冊常置案頭日講其釐正之要今欲鳩得閑遊之良丁塡補闕額則殆甚於龜背之毛雖積歲經營終不可得也目下矯救之策其要有三曰査定也曰戶錢也曰移送也所謂査定云者査出冒錄之類定得有闕之代者也夫冒錄之禁法意甚嚴而近年以來世代良戶不有法禁稍有財産則或投身校院或托跡鄕廳褒衣博帶皆稱儒士其或行己不謹見忤里任役名一侵則雖如選武別騎之稍異賤役者輒大驚小怪百方圖免而後已弊源已痼牢不可破今若申明國典大加搜括則三百餘額之充代庶可恢恢有餘而此非一守宰所可獨斷者遐俗蠢悍闔境騷擾小則鳥獸四散莫能禁遏大則變怪百出慮無不至如臣之拙弱疲軟者有未敢輕易下手不職之罪無所逃矣所謂戶錢云者分斂一境之各戶以充軍布之元數者也夫戶布之議發於朝廷之上蓋久矣而迄今不行臣固知列朝未遑之典有難遽然設行而法久弊生隨弊隨救卽聖王酌量時措之宜也今日軍弊可謂極矣而膠守舊章不知變改是豈酌量時措之義也哉臣曾聞西關數三邑創行戶錢之法民無怨苦之意軍免椎剝之患云雖以此邑言之逃故身布擧皆責徵於本里是無戶布之名而有戶布之實也然各里之軍保元額及逃故實數多寡不齊苦歇懸殊今若通計一邑之上下民戶區別大小較量貧富逐戶分排備充保布則其中班戶始或厭苦而渠輩常情每以門當勢敵而獨帶役名爲恥抵死冒免而至於通同之役旣無彼此之異則必當靡然從令無敢違越疲甿懷輯之策莫有過於此者奸民冒濫之習不期禁而自止此在朝家一號令間耳顧何憚而不爲哉所謂移送云者本郡軍多民小之患自古已然粵在戊午因道臣狀請移送百餘名軍丁於安東永川等邑實爲梁邑莫大之惠伊後五十餘年之間民口漸耗軍額無損難支之弊有倍於前矣臣之上所陳非可獨行於本郡可以頒施於八路而事係通變更張以臣蒙昧之識謏淺之見雖效一得之愚顧何敢其必用也至於下段所言非臣之臆料而倡論卽戊午已行之例也今以三百餘名逃故折半移送於道內各邑中軍小處則目前救焚拯溺斯亦至矣伏願特推懷綏之大德深軫整革之要務使此海鄕窮民歡忭皷舞則亦足爲導和祈永之道不亦美哉臣以三月十二日蒙恩除本職當夜辭陛二十六日到官始聞本邑漕船一隻自後漕倉離發本月二十一日到熊川境爲風濤所盪終至於臭載沈水穀物尙未拯得云故聞極驚愕急發吏校使之竝力鉤拯矣四月初二日拯來太一百九十餘石始乃載致於郡南二十里東院津頭故一邊知委乾曝一邊馳往看審則未至津口數十步腐傷之臭已不敢聞就而視之米則僅存形體太則已成糞穢非但人不可食雖牛馬亦難喂飼仍卽盤詰其未卽拯出之由則蓋敗船處距郡爲水路八十餘里往復之間自致多日軍丁器械皆藉他官旣不能趁卽拯得船運之際又値逆風三日之後纔得到泊醎水浸漬之穀十二日之間不得一曝則其朽敗無餘勢所必至臣取考大典通編漕船致敗條有曰拯米之腐傷不可食者勿爲分給不卽拯出之守令觀察使啓聞論勘云云故臣以此意枚報道臣則道臣以臣之到官在於船敗五日之後不爲照法請罪促令依例分給故不得已散給民人則或有受出而還棄者或有擔去而糞田者夫劣米改色之規蓋以沈水未久卽得拯出善爲乾曝則雖不可炊飯猶足爲酒餠之資而民之受食者尙以爲難況以此腐爛無所用之物勒令受去秋成後傾出甁罌之儲白徵備納其爲冤苦已無可言臣爲邑倅以赴任之稽遲倖逭罪罰其害反歸於窮巷殘甿不但臣心之愧赧靡措豈不有乖於國典乎惟我聖上至仁普遍於恤民大惠常在於損上況今天休滋至邦慶曠古十行恩編頒下八方以答天報人之道爲飾慶志喜之方猗歟盛哉臣謹以聖諭翻謄眞諺揭示坊曲親往場市曉告民人則愚夫愚婦莫不雀躍鰲忭歡聲若雷民情所在天意可知竊不勝忭頌攢祝之至也綸音中有拯劣米最久條蕩減之敎而本邑乙巳未拯穀三十餘石其翌年春已爲捧納今年拯米太與未拯穀物旣無朝令則固不敢擧論而區區微見竊以爲未拯之穀令監色船格擔當備納者自是國典所載則固當依例徵捧至於拯米太腐朽者勿爲給民亦係國典則豈可勒分而責納乎且未滿數百包之米太不足有無於國家經費特許蠲減使梁民有一分息肩之道此後則申明舊典漕船致敗之邑三日內若能拯得則散給民間過此日限而未拯者該邑守宰論以重勘而勿令給民改色一從典憲恐合事宜伏乞下詢有司之臣而裁處焉本郡各浦所在船大小合八十餘隻皆是均廳案付而尺量收稅者也近來松禁截嚴船材極艱年久腐傷無路改備船人輩呼訴監水營及本邑而營邑亦無以給材只令貿得敗船之材以爲修改之地而無論公私船致敗而鬻材者絶罕而或有則得此改葺者十無一二以是之故梢工沙格俱失其業逐年徵稅不少減除棄船而逃散者前後相繼每當捧稅之時自不無侵隣徵族之患此誠浦民之一大痼弊也臣之赴任後別遣監色屢次摘奸於境內內浦封山則三十里幅圓之地累百年長養之松干雲蔽日者無慮億萬其中或有風落自枯者則山監告于本官轉報水營水營遣裨看審後仍爲烙印使不得遷動合爲三百五十餘株而皆是十章連抱之木也縱橫於路逕之上顚倒於巖壑之間年久歲積雨剝風磨自至於腐壞而無用豈不可惜乎夫封山養松使水營專管者蓋爲戰船修造之用而顧此均廳錄案之船謂之公物亦可也則其補葺傷毁之道全不顧念而徒責稅錢船格擧皆呼冤閭里從以受害此豈無弛張之道乎大抵風落松之竝入禁條者爲慮一開枯木許斫之路必有生松犯伐之患故嚴立科條初不令斧斤入山而臣意則不然近日民習雖不畏法至於封山松禁防限至嚴規度已定山底愚氓元無一枝葉着手之事蓋營邑俱在不遠詗察搜檢非比尋常一有犯者自知必死故也今使船人雖令任自入山輸取枯松必不敢生意偸斫於他松況營裨邑校及許多監色眼同看檢者乎斷無是慮伏望下臣此議于廟堂特寬禁令使有用之材無至終棄定稅之船得免白徵則其爲祛瘼敷惠之道亦大矣於乎休哉今年卽我東千一之昌期也邦籙屬亨泰之會歲功有登豐之喜雖以此邑之汚下潟鹵所播百穀無不茁茂差過旬望擧將成實老農之言皆以爲比諸舊庚有勝無遜云言念民事誠甚萬幸而目今米價日踊登場後則不無太賤之慮聶夷中詩曰今年穀賤大傷農夫穀賤則不但傷農蚩氓慮短不知愛穀衣食過分粒米狼戾一遇水旱之災輒有顚連之患且歲之登歉果與前甲相符則明年與再明年俱是可憂之年賤者貴徵理之常也及今經紀廣加蓄儲則此所謂有備無患內而錢布衙門外而營邑皆令辦備財貨貿置各穀誠爲得宜而如臣所涖之邑本無財力莫能措手明春還穀雖不半分民必無願受之意法留外加留數千餘石以待嗣歲穡事之如何恐或無妨而亦非臣所敢擅斷者故玆敢煩籲冀蒙採取焉臣於本道蔘貢事竊有愚見謹此陳列焉嶺南古所稱産蔘之鄕而比來山蔘漸貴家種成風蔘商輩以家蔘之體大色好而價又至廉故冒死貿取充納御貢矣其後奸情已露朝禁莫嚴則乃以山家兩蔘膠成一片雖諳於藥理者難辨眞假莫重御藥詐僞層出揆以國綱寧不痛惋臣位星州時春秋貢蔘皆令該吏預於數月前廣求山採而終未得洽好者竟以京商所賣者兩次封進矣今到本郡聞春等蔘三次見退於藥院云故不勝驚悚詰問其所由則該吏初果見欺於道內蔘商買取山家合造者以致屢退末稍則貿得於京局而封納云此不但本邑爲然環一道貢蔘之邑大略皆從京局中得來而覓取於本鄕者絶無而僅有昔日素饒之地産今焉卒貴之至此生齒日蕃民食孔艱深林鉅谷斫畬燒炭仙草不生而然歟售利於種田憚勞於涉險採者漸稀而然歟抑或手獲靈根看作至寶恐被官府土豪之勒奪不賣於本鄕直走於京肆而然歟土物之罕出逐年倍甚常貢之元數比舊無減豈不萬萬惶隘者乎夫一兩重蔘四百緡錢其價可謂極矣此是責出於民間者餘外情債雜用每至百餘金若或見退所費又不啻倍蓰則該吏無路獨當邑倅不能盡辦依例加徵於所謂藥保藥漢等名色此皆至窮之民也御供藥料果得土産中眞品則雖百弊千瘼顧奚暇恤而海隅窮黎剜出心頭之肉而不貢一根之藥洛下富賈暗售箱中之貯而坐獲千金之利此臣所以心常憤憫者也頃聞朝著中以嶺南蔘弊有京作貢之議而尙未果行臣未知有何掣礙之端而然而試以本邑言之大小民人皆以爲京貢設行然後御藥始乃無弊封進嶺民亦可少得支保此邑群情如此他郡之所願可知傳曰民之所好好之民之所惡惡之此之爲民之父母顧今民弊旣痼衆願咸切其在爲父母之道豈無矯革之方乎伏乞以臣此言周諮博募聚都下之富實藥鋪別作一貢七十州守宰一依元定蔘價分兩等輸上於戶曹使之受價進排則進供藥蔘必將倍勝列邑積弊庶可頓革矣本郡水害自古有之昔在癸亥因道臣狀聞請得惟我先大王特許萬餘名軍丁築起大堤橫遏大川數千石所種田畓賴以蒙利矣伊後大水頻作堰築崩頹比歲失稔蓋以此也每當春初境內大小民人竝力修築而丁夫本來數少役處極甚浩大畢境徒勞而無益若不趁今大擧完築則數年之間將有闔郡陸沈之慮臣旣目見其水旱之如此民憂之孔棘不容泯默敢以癸亥已例仰瀆崇廳乞令道臣區劃四隣邑百里內民丁趁開春一齊赴役使此一邑之民得免爲魚不勝幸甚臣偏荷罔極之恩造每限圖報之無地今此所叨卽海鄕一辟郡耳所謂邑弊民瘼不足輕重於朝廷處置而環一境近萬民命均是殿下赤子則其在一視之義豈可以遐遠而忽之哉臣疏中所陳諸條俱是南民切急之病而不可不救者也伏願聖明勿以人微言輕而特垂採納焉臣無任瞻天望聖激切屛營祈懇之至省疏具悉出自近密盛陳民邑弊爾之誠意可嘉第一條卽令廟堂草記從長稟處俾紓梁民切苦之瘼第二條拯米太事爾言誠然今年所拯百餘包人不可食則豈可勒授而白徵乎爲先蕩減爾其知悉至於諸道拯米太腐朽勿給民載法典爾疏所請以三日爲限亦有廟堂草記回啓第三條風落木事第四條穀物事第五條貢蔘事第六條本郡築堤時用附近民丁事竝令廟堂論理草記回啓爾其益加殫誠於民邑之事外此弊瘼待還朝詳陳之